ΓΡΑΠΤΗ ΕΡΩΤΗΣΗ P-2602/98

υποβολή: Wolfgang Kreissl-Dörfler (V) προς την Επιτροπή

(29 Ιουλίου 1998)

Θέμα: Περιπτώσεις ΣΕΒ στην Ελβετία

1. Μπορεί η Επιτροπή να παράσχει πληροφορίες, πόσες περιπτώσεις ΣΕΒ έχουν καταγραφεί/αναφερθεί στην Ελβετία, ανά έτος, από το 1990;

2. Ποια μέτρα έλαβε η Επιτροπή για να σταματήσει τη διάδοση της ΣΕΒ στην ΕΕ από βοοειδή και/ή βόειο κρέας που προέρχεται από την Ελβετία;

3. Μπορεί η Επιτροπή να εξηγήσει, ποια μέτρα έλαβαν οι ελβετικές αρχές για να εμποδίσουν την εξάπλωση της ΣΕΒ μέσω εξαγωγών βοειδών και/ή βοείου κρέατος σε κοινοτικές και μη χώρες;

4. Γνωρίζει η Επιτροπή ποια κράτη μέλη της ΕΕ έλαβαν μέτρα για να εμποδίσουν τη διάδοση της ΣΕΒ στις χώρες τους από βοειδή και/ή βόειο κρέας που προέρχεται από την Ελβετία; Για ποια μεμονωμένα μέτρα πρόκειται;

5. Διαθέτει η Επιτροπή λεπτομερή στοιχεία για: α) πόσα βοειδή έχουν εξαχθεί από την Ελβετία στην Κοινότητα ανά έτος από το 1990 και β) πόσο βόειο κρέας έχει εισαχθεί κατά το αυτό χρονικό διάστημα από την Ελβετία στην Κοινότητα;

Απάντηση του κ. Fischler εξ ονόματος της Επιτροπής

(24 Σεπτεμβρίου 1998)

1. Ο αριθμός των περιπτώσεων σπογγώδους εγκεφαλοπάθειας των βοοειδών (ΣΕΒ) που έγιναν γνωστές από τις ελβετικές αρχές κατ'έτος από το 1990 είναι ο εξής:

>ΘΕΣΗ ΠΙΝΑΚΑ>

2.-3. Όταν πραγματοποιήθηκε για πρώτη φορά διάγνωση της ΣΕΒ στην Ελβετία το Νοέμβριο του 1990, οι ελβετικές αρχές έλαβαν αμέσως μέτρα πρόληψης ανάλογα με αυτά που θέσπισαν τα κράτη μέλη. Το πρώτο μέτρο, που θεσπίστηκε στις 8 Νοεμβρίου 1990 ήταν η απαγόρευση της χρησιμοποίησης για την παραγωγή τροφίμων που καταναλώνονται από τον άνθρωπο, μυαλών, ματιών, νωτιαίου μυελού, θύμου, εντέρων, ορατών ιστών λεμφαδένων και νευρικών ιστών, καθώς και λεμφογαγγλίων βοοειδών ηλικίας άνω των 6 μηνών. Το μέτρο αυτό ακολούθησε την 1η Δεκεμβρίου 1990 σειρά μέτρων που περιελάμβαναν την υποχρεωτική δήλωση, σφαγή και εξέταση των εγκεφάλων βοοειδών, για τα οποία υφίσταται υπόνοια προσβολής από ΣΕΒ, την αποτέφρωση των σφαγίων που έχουν προσβληθεί από την ασθένεια και την καταστροφή των σπερμάτων και εμβρύων τους, την απαγόρευση της εμπορίας του γάλακτος από αγελάδες, για τις οποίες υφίσταται υπόνοια προσβολής από την ΣΕΒ ή που έχουν προσβληθεί από την ασθένεια αυτή, τη δερματοστιξία και την απαγόρευση της εξαγωγής απογόνων των μολυσμένων αγελάδων και την απαγόρευση της παροχής κρεατοστεαλεύρου στα μηρυκαστικά, καθώς και την απαγόρευση της εισαγωγής ζώντων βοοειδών, ορισμένων προϊόντων κρέατος και κρεατοστεάλευρου από την Μεγάλη Βρετανία.

Από το Μάιο του 1996 πρέπει να αποτεφρώνονται τα μυαλά, ο νωτιαίος μυελός, τα μάτια και τα νεκρά ζώα και από το Σεπτέμβριο του 1996 κατέστη υποχρεωτική η καταστροφή όλων των άμεσων απογόνων ζώων που είχαν προσβληθεί από τη ΣΕΒ.

Το ανωτέρω μέτρο ακολούθησε η υποχρεωτική καταστροφή όλων των βοοειδών σε εκμεταλλεύσεις, στις οποίες είχε σημειωθεί κρούσμα ΣΕΒ, αν το προσβεβλημένο ζώο είχε γεννηθεί μετά την 1η Δεκεμβρίου 1990 (ημερομηνία εφαρμογής της απαγόρευσης των ζωοτροφών) και η υποχρεωτική καταστροφή όλων των βοοειδών που είχαν γεννηθεί πριν από την 1η Δεκεμβρίου 1990 σε εκμεταλλεύσεις, στις οποίες εμφανίστηκε κρούσμα ΣΕΒ, εφόσον το προσβεβλημένο ζώο είχε γεννηθεί πριν από την 1η Δεκεμβρίου 1990.

Από τον Δεκέμβριο του 1996 καθιερώθηκαν ειδικοί όροι για την εισαγωγή ζώντων βοοειδών, μικρών μηρυκαστικών και προϊόντων κρέατος. Κατά τη διάρκεια του 1998, θεσπίστηκαν ειδικά μέτρα, τα οποία προέβλεπαν την απαγόρευση της χρησιμοποίησης οστών της σπονδυλικής στήλης, του ιερού οστού και της ουράς των αγελάδων ως ζωοτροφή και την υποχρεωτική θερμική επεξεργασία του λίπους που προορίζεται ως ζωοτροφή (133°C /20 λεπτά).

Η Επιτροπή διατήρησε τακτική επαφή με τις ελβετικές αρχές και ενημερωνόταν πλήρως σχετικά με την εξέλιξη της επιδημίας ΣΕΒ στην Ελβετία και σχετικά με τα μέτρα που ελάμβαναν σχετικά οι ελβετικές αρχές. Επιπλέον, η Επιτροπή πραγματοποίησε αποστολές επιθεώρησης με σκοπό την εξέταση της εφαρμογής των μέτρων στην Ελβετία. Ως αποτέλεσμα των επαφών και των επιθεωρήσεων, η Επιτροπή διαπίστωσε προς ικανοποίησή της ότι είχαν ληφθεί τα κατάλληλα μέτρα από τις ελβετικές αρχές και δεν θεώρησε αναγκαίο να προτείνει οιαδήποτε συμπληρωματικά μέτρα όσον αφορά τις εισαγωγές ζώντων βοοειδών και μοσχαριών από την Ελβετία.

4. Η Επιτροπή διαθέτει πληροφορίες σχετικά με τα εθνικά μέτρα που έλαβαν τέσσερα κράτη μέλη όσον αφορά τις εισαγωγές ζώντων βοοειδών ή κρεάτων βοοειδών προέλευσης Ελβετίας. Η Αυστρία και η Γερμανία απαγορεύουν την εισαγωγή τους, ενώ η Ιταλία και η Γαλλία περιορίζουν τις εισαγωγές στα αποστεωμένα κρέατα, τα οποία συνοδεύονται από ειδικό υγειονομικό πιστοποιητικό.

5. Κοινοτικές εισαγωγές ζώντων βοοειδών και κρέατος βοοειδών προέλευσης Ελβετίας:

>ΘΕΣΗ ΠΙΝΑΚΑ>